钦定古今图书集成/明伦汇编/氏族典/第034卷 > 《廖用贤尚友录》 > 锺仪
## 钦定古今图书集成/明伦汇编/氏族典/第034卷 > 《廖用贤尚友录》 > 锺仪

按《左传》：成公七年秋，楚子重伐郑，师于汜，诸侯救郑，
郑共仲、侯羽军楚师，囚郧公锺仪献诸晋，晋人以锺
仪归，囚诸军府。九年，晋侯观于军府，见锺仪，问之曰：
“‘南冠而絷者谁也’？有司对曰：‘郑人所献楚囚也’。使税
之，召而吊之，再拜稽首，问其族，对曰：‘泠人也’。公曰：‘能
乐乎’？对曰：‘先父之职官也。敢有二事’。使与之琴，操南”
音。公曰：“君王何如？”对曰：“非小人之所得知也。”固问之，
对曰：“其为太子也，师保奉之，以朝于婴齐而夕于侧
也，不知其他。”公语范文子，文子曰：“楚囚，君子也。言称
先职，不背本也。乐操土风，不忘旧也。称太子，抑无私
也。名其二卿，尊君也。不背本，仁也。不忘旧，信也。无私，
忠也。尊君，敏也。仁以接事，信以守之，忠以成之，敏以
行之，事虽大，必济。君盍归之，使合晋、楚之成？”公从之，
重为之礼，使归求成。